Imtella' Frar 7, 2021 Fil-Myanmar għexieren ta' eluf imlew it-toroq ta' Yangon biex iwasslu l-għadab tagħhom għall-kolp ta' stat li seħħ il-ġimgħa l-oħra li wassal għall-arrest tal-mexxejja Aung San Suu Kyi. Lebsin l-aħmar u armati b'bżieżaq u bnadar bil-lewn tal-Partit Demokratiku d-Dimostanti sejħu għall-ħelsien mill-arrest ta' Suu Kyi. Il-protesti huma l-akbar f'aktar minn għaxar snin. Kmieni wara nofsinhar, il-ġunta militari li qed tmexxi l-pajjiż waqfet l-imblokk nazzjonali fuq is-servizz tal-internet waqt li rapporteur speċjali tal-Ġnus Magħquda qal li aktar minn 160 persuna ġew arrestati mill-kolp ta' stat. Fl-indirizz tiegħu ta' nhar ta' ħadd il-Papa Franġisku esprima s-solidarjetà mal-poplu u appella sabiex il-mexxejja jservu l-ġid komuni f'armonija demokratika.